text: Skudmand fremstilles i grundlovsforhør
  03 september 2014 kl. 07.16
  Politiet i Horsens kunne tirsdag aften anholde den 60-årige mand, der tidligere på dagen havde affyret skud mod en patruljevogn. Han fremstilles onsdag i grundlovsforhør og risikerer op til seks års fængsel for skuddene.
  Den 60-årige mand, der i går skød mod en politibil i Horsens, bliver senere onsdag fremstillet i grundlovsforhør. Lokalpolitiet i Horsens oplyser, at han bliver sigtet efter Straffelovens § 192 a, hvor strafferammen er op til seks års fængsel.
  - Anholdelsen af manden foregik stille og roligt i går. Siden har vi afhørt ham, og han har bekræftet hændelsesforløbet, siger lederen af lokalpolitiet i Horsens, Lars Peter Madsen, til TV SYD.
  Han oplyser yderligere, at politiet onsdag vil foretage tekniske undersøgelser, som skal bruges i sagen mod manden. Blandt andet vil teknikerne forsøge at fastlægge, hvilke vinkler skuddene er kommet fra.
  - Det vil sige, at vi kan få et billede af, hvor gerningsmanden har opholdt sig i forhold til vores betjente. Men som sagt vil resultaterne af undersøgelserne først være klar senere, slutter Lars Peter Madsen.
  Det siger loven
  § 192 a. Med fængsel fra 1 år indtil 6 år straffes den, der overtræderlovgivningen om våben og eksplosivstoffer eller artikel 4, stk. 1, iEuropa-Parlamentets og Rådets forordning (EU) nr. 258/2012 af 14.marts 2012 ved under særligt skærpende omstændigheder at indføre,udføre, transportere, erhverve, overdrage, besidde, bære, anvende,tilvirke, udvikle eller med henblik på udvikling forske i1) skydevåben eller2) andre våben eller eksplosivstoffer, når våbnet eller eksplosivstoffernepå grund af deres særdeles farlige karakter er egnet til at forvoldebetydelig skade.Kilde: www.retsinformation.dk
  
  